TARYBOS SPRENDIMAS
2006 m. sausio 23 d.
sudarantis sąlygas šalims, kurioms taikoma Europos kaimynystės politika, taip pat Rusijai, naudotis Techninės pagalbos ir informacijos mainų (TAIEX) programa
(2006/62/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 181a straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Pasirengimo narystei paramos srityje centralizuotas netiesioginis valdymas praeityje pasirodė esantis vertinga priemonė, visų pirma Techninės pagalbos ir informacijos mainų (TAIEX) biuro veikloje.
(2)
Kaip nurodyta 2004 m. gegužės mėn. priimtame Komisijos strategijos dokumente, Europos kaimynystės politikos (EKP) tikslas - bendrai dalintis 2004 m. įvykusios Europos Sąjungos plėtros teikiama nauda su kaimyninėmis šalimis ir naudotis plėtros proceso metu sukauptomis priemonėmis bei patirtimi, priartinant šalis partneres prie ES, siekiant laipsniškos ekonominės integracijos bei didesnio politinio bendradarbiavimo. Todėl Europos kaimynystės šalims turėtų būti suteikta galimybė naudotis TAIEX.
(3)
2005 m. gegužės 10 d. vykusio 15-ojo ES ir Rusijos viršūnių susitikimo metu ES ir Rusijos priimtuose planuose dėl keturių bendrų erdvių sukūrimo išdėstyti tikslai yra panašūs į EKP tikslus, t. y. stiprinti dvišalį bendradarbiavimą, siekti reguliavimo konvergencijos ir teisės aktų suderinimo aukštesnių standartų linkme.
(4)
Rusija galės gauti paramą pagal būsimą Europos kaimynystės ir partnerystės priemonę (EKPP).
(5)
2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (2) (toliau - Finansinis reglamentas) 54 straipsnio 2 dalyje leidžiama Bendrijos biudžetą vykdyti centralizuotai ir netiesiogiai, ir nustatomi konkretūs vykdymo reikalavimai, jei tai leidžia pagrindinis programos teisės aktas.
(6)
Darnus TAIEX paramos įgyvendinimas yra būtinas. Todėl šiame sprendime turėtų būti laikomasi 1989 m. gruodžio 18 d. Tarybos reglamente (EEB) Nr. 3906/89 dėl ekonominės pagalbos tam tikroms Vidurio ir Rytų Europos šalims (3) (PHARE), 2000 m. gruodžio 5 d. Tarybos reglamente (EB) Nr. 2666/2000 dėl paramos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir Buvusiajai Jugoslavijos Respublikai Makedonijai (4) (CARDS) ir 2001 m. gruodžio 17 d. Tarybos reglamente (EB) Nr. 2500/2001 dėl pasirengimo stojimui finansinės paramos Turkijai (5) išdėstyto požiūrio.
(7)
Dalis 1999 m. gruodžio 29 d. Tarybos reglamente (EB, Euratomas) Nr. 99/2000 dėl paramos teikimo valstybėms partnerėms Rytų Europoje ir Vidurinėje Azijoje (6) numatytų veiksmų priklauso Europos atominės energijos bendrijos steigimo sutarties (Euratomo sutartis) taikymo sričiai. Tokiems veiksmams šis sprendimas netaikomas,
NUSPRENDĖ:
1 straipsnis
Šio sprendimo tikslas - sudaryti sąlygas šalims, kurioms taikoma Europos kaimynystės politika, taip pat Rusijai, ypač toms, kurios įgyvendina veiksmų planus ar kitus planus, naudotis TAIEX teikiama tiksline technine pagalba, siekiant padėti šalims partnerėms suprasti, rengti, įgyvendinti ir vykdyti su veiksmų planais susijusius teisės aktus.
2 straipsnis
Siekdama įgyvendinti 1996 m. liepos 23 d. Tarybos reglamentą (EB) Nr. 1488/96 dėl finansinių ir techninių priemonių, remiančių ekonominių ir socialinių struktūrų reformą pagal Europos-Viduržemio jūros regiono valstybių partnerystę (7) (MEDA) ir Reglamentą (EB, Euratomas) Nr. 99/2000, Komisija pagal Finansinio reglamento 54 straipsnio 2 dalį gali nuspręsti patikėti viešosios valdžios ir ypač biudžeto vykdymo užduotis, susijusias su tokiu sprendimu, įstaigai, vykdančiai TAIEX programą pagal Reglamentą (EEB) Nr. 3906/89, Reglamentą (EB) Nr. 2666/2000 ir Reglamentą (EB) Nr. 2500/2001.
3 straipsnis
Šis sprendimas netaikomas tiems pagal Reglamentą (EB, Euratomas) Nr. 99/2000 įgyvendinamiems veiksmams, kurie priklauso Euratomo sutarties taikymo sričiai.
4 straipsnis
Šiuo sprendimu patvirtinta veikla yra finansuojama iš biudžeto eilutės 19 06 01, skirtos pagalbai šalims partnerėms Rytų Europoje ir Vidurinėje Azijoje, susijusios biudžeto eilutės 19 01 04 07, skirtos administracinėms išlaidoms, taip pat biudžeto eilutės 19 08 02 01, skirtos MEDA (priemonėms, remiančioms ekonominių ir socialinių struktūrų reformas Viduržemio jūros šalyse, nepriklausančiose ES), ir susijusios biudžeto eilutės 19 01 04 06, skirtos administracinėms išlaidoms, lėšų.
Priimta Briuselyje, 2006 m. sausio 23 d.